
Text rozhodnutia
Súd: Krajský súd Prešov Spisová značka: 5Co/61/2016 Identifikačné číslo súdneho spisu: 8715212855 Dátum vydania rozhodnutia: 17. 03. 2016 Meno a priezvisko sudcu, VSÚ: JUDr. Gabriela Világiová ECLI: ECLI:SK:KSPO:2016:8715212855.1 Uznesenie Krajský súd v Prešove v právnej veci žalobkyne Y. B., nar. XX.XX.XXXX, bytom Za I. X/XX, O., právne zastúpenej JUDr. Zuzanou Burdovou, advokátkou, Volgogradská 13, Prešov, proti žalovanej Ing. S. B., nar. XX.XX.XXXX, bytom N. XXXX/XX, M., zastúpenej Advokátskou kanceláriou Hovan a Hospůdka, s.r.o., so sídlom M. Gorkého 8, 052 01 Spišská Nová Ves, IČO: 47 233 419, o nariadenie predbežného opatrenia, o odvolaní žalobkyne proti uzneseniu Okresného súdu Poprad č.k. 17C/429/2015-55 zo dňa 11.11.2015 jednohlasne takto r o z h o d o l : Odmieta odvolanie. o d ô v o d n e n i e : Okresný súd Poprad (ďalej len „súd prvého stupňa“) napadnutým uznesením rozhodol tak, že uložil žalovanej, aby sa zdržala nakladania so splateným vkladom v obchodnej spoločnosti STAV-ING, spol. s r.o., IČO: 31 715 290 vo výške 19.916,35 eura, s časťou vkladu, prevodu vlastníckeho práva k obchodnému podielu alebo jeho časti v obchodnej spoločnosti STAV-ING, spol. s r.o., so sídlom Alžbetina 23, Poprad, IČO: 31 715 290, resp. akýchkoľvek iných právnych úkonov smerujúcich k zaťaženiu tohto obchodného podielu resp. jeho časti, k zriadeniu záložného práva, vecného bremena alebo iného práva k cudzej veci odo dňa doručenia uznesenia do právoplatného skončenia konania vo veci samej. Žalovanej uložil povinnosť nahradiť žalobkyni iné trovy konania vo výške 33 eur a trovy právneho zastúpenia vo výške 557,86 eura do 3 dní od právoplatnosti uznesenia k rukám právnej zástupkyni žalobkyne JUDr. Zuzany Burdovej, advokátky, Volgogradská 13, Prešov. Uznesením uložil taktiež žalobkyni to, aby v lehote 30 dní od právoplatnosti uznesenia podala žalobu vo veci samej. Proti tomuto uzneseniu podala žalovaná podaním z 25.01.2015 na poštovú prepravu odovzdaným toho istého dňa odvolanie žiadajúc, aby odvolací súd napadnuté uznesenie zmenil tak, že návrh zamietne alebo napadnuté uznesenie zruší a vec vráti súdu prvého stupňa na ďalšie konanie. Žalovaná odvolaním napadnuté uznesenie prevzala dňa 04.01.2016. Podľa § 204 ods. 1 O.s.p., odvolanie sa podáva do 15 dní od doručenia rozhodnutia na súde, proti rozhodnutiu ktorého smeruje. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. Podľa § 57 ods. 1 O.s.p., do plynutia lehoty sa nezapočítava deň, keď došlo k skutočnosti určujúcej začiatok lehoty. Podľa § 57 ods. 2 O.s.p., lehoty určené podľa týždňov, mesiacov alebo rokov končia sa uplynutím toho dňa, ktorý sa svojím označením zhoduje s dňom, keď došlo k skutočnosti určujúcej začiatok lehoty, a ak ho v mesiaci niet, posledným dňom mesiaca. Ak koniec lehoty pripadne na sobotu, nedeľu alebo sviatok, je posledným dňom lehoty najbližší nasledujúci pracovný deň. Ako vyplýva z obsahu spisu, odvolaním napadnuté uznesenie žalobkyňa prevzala dňa 04.01.2016, posledný deň 15-dňovej lehoty na podanie odvolania pripadol na deň 19.01.2016 (utorok). Odvolanie podala dňa 25.01.2016, t.j. po uplynutí odvolacej lehoty. Odvolací súd preto odvolanie žalobkyne v súlade s ust. § 218 ods. 1 písm. a) O.s.p. odmietol ako oneskorene podané. V rozhodnutí vo veci samej súd prvého stupňa rozhodne o trovách odvolacieho konania (§ 145 O.s.p.). Poučenie: Proti tomuto uzneseniu nie je prípustné odvolanie.

